FI Euroopan unionin virallinen lehti L 65/49

KOMISSION TÄYTÄNTÖÖNPANOASETUS (EU) 2016/347,

annettu 10 päivänä maaliskuuta 2016,

sisäpiiriluettelojen tarkkaa muotoa ja päivitystapaa koskevista Euroopan parlamentin ja neuvoston asetuksen (EU) N:o 596/2014 mukaisista teknisistä täytäntöönpanostandardeista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 18 artiklan 9 kohdan,

sekä katsoo seuraavaa:

(1) Liikkeeseenlaskijoiden, päästöoikeuksien markkinoilla toimivien markkinaosapuolten, huutokauppapaikkojen, huutokaupanpitäjien ja huutokauppatarkkailijan tai muiden niiden puolesta tai lukuun toimivien henkilöiden on asetuksen (EU) N:o 596/2014 18 artiklan mukaan laadittava sisäpiiriluetteloja ja pidettävä ne ajan tasalla tarkkaa muotoa noudattaen.

(2) Tarkan muodon vahvistamisen, vakiomallien käyttö mukaan luettuna, pitäisi helpottaa asetuksessa (EU) N:o 596/2014 säädetyn sisäpiiriluettelojen laatimista ja päivittämistä koskevan vaatimuksen yhdenmukaista soveltamista. Lisäksi sen avulla voitaisiin varmistaa, että toimivaltaiset viranomaiset saavat tarvitsemansa tiedot voidakseen tehtävänsä mukaisesti suojata rahoitusmarkkinoiden luotettavuutta ja tutkia markkinoiden mahdollista väärinkäyttöä.

(3) Koska yhteisössä voi olla samanaikaisesti monenlaisia sisäpiiritietoja, sisäpiiriluetteloissa olisi täsmennettävä, mihin sisäpiiritietoihin liikkeeseenlaskijoiden, päästöoikeuksien markkinoilla toimivien markkinaosapuolten, huutokauppapaikkojen, huutokaupanpitäjien ja huutokauppatarkkailijan palveluksessa olevilla henkilöillä on ollut pääsy (onko esimerkiksi kyse sopimuksesta, hankkeesta, yritystapahtumasta tai rahoitusalan tapahtumasta, tilinpäätöksen julkaisemisesta tai tulosvaroituksista). Tätä varten kaikki sisäpiiritiedot olisi jaoteltava sisäpiiriluettelossa erillisiin osioihin. Kussakin osiossa olisi lueteltava kaikki henkilöt, joilla on pääsy tiettyyn samaan sisäpiiritietoon.

(4) Jotta samoja henkilöitä ei merkittäisi useita kertoja sisäpiiriluettelojen eri osioihin, liikkeeseenlaskijat, päästöoikeuksien markkinoilla toimivat markkinaosapuolet, huutokauppapaikat, huutokaupanpitäjät ja huutokauppatarkkailija tai niiden puolesta tai lukuun toimivat henkilöt voivat päättää laatia sisäpiiriluettelon täydennysosion, jota kutsutaan pysyviä sisäpiiriläisiä koskevaksi osioksi ja joka on luonteeltaan erilainen kuin sisäpiiriluettelon muut osiot, koska sitä ei ole luotu tietyn sisäpiiritiedon olemassaolon perusteella, sekä pitää sitä ajan tasalla. Siinä tapauksessa pysyviä sisäpiiriläisiä koskevaan osioon olisi merkittävä ainoastaan sellaiset henkilöt, joilla tehtävänsä tai asemansa luonteen vuoksi on jatkuvasti pääsy kaikkiin liikkeeseenlaskijalla, päästöoikeuksien markkinoilla toimivalla markkinaosapuolella, huutokauppapaikalla, huutokaupanpitäjällä tai huutokauppatarkkailijalla oleviin sisäpiiritietoihin.

(5) Sisäpiiriluettelon olisi periaatteessa sisällettävä henkilötietoja, jotka helpottavat sisäpiiriläisten tunnistamista. Näihin tietoihin olisi kuuluttava asianomaisten henkilöiden syntymäaika, henkilökohtainen osoite ja tarvittaessa kansallinen henkilötunnus.

(6) Sisäpiiriluettelossa olisi myös oltava tietoja, joiden avulla toimivaltaiset viranomaiset voivat suorittaa tutkimuksia, analysoida nopeasti sisäpiiriläisten kaupankäyntiin liittyvää käyttäytymistä, havaita sisäpiiriläisten ja epäilyttävään kaupankäyntiin osallistuvien henkilöiden väliset yhteydet ja tunnistaa niiden väliset kontaktit kriittisinä aikoina. Tältä osin puhelinnumerot ovat olennaisen tärkeitä, koska ne antavat toimivaltaiselle viranomaiselle mahdollisuuden toimia nopeasti ja pyytää tarvittaessa tietoliikennetietoja. Lisäksi tällaiset tiedot olisi toimitettava jo alussa, jotta tutkimuksen luotettavuus ei vaarantuisi sen vuoksi, että toimivaltaisen viranomaisen on käännyttävä tutkimuksen aikana uudelleen liikkeeseenlaskijan, päästöoikeuksien markkinoilla toimivan markkinaosapuolen, huutokauppapaikan, huutokaupanpitäjän tai huutokauppatarkkailijan puoleen pyytääkseen lisätietoja.

(7) Jotta varmistettaisiin, että sisäpiiriluettelo voidaan antaa pyynnöstä mahdollisimman pian toimivaltaisen viranomaisen saataville, ja jotta tutkimusta ei vaarannettaisi sen vuoksi, että tietoja on pyydettävä sisäpiiriluettelon henkilöiltä, sisäpiiriluettelo olisi laadittava sähköisessä muodossa ja päivitettävä viipymättä aina, kun jokin asetuksessa (EU) N:o 596/2014 mainituista päivitystä vaativista tilanteista tapahtuu.

(8) Käyttämällä toimivaltaisten viranomaisten määrittämiä sähköisiä muotoja sisäpiiriluettelojen toimittamiseen voitaisiin myös vähentää toimivaltaisten viranomaisten, liikkeeseenlaskijoiden, päästöoikeuksien markkinoilla toimivien markkinaosapuolten, huutokauppapaikkojen, huutokaupanpitäjien tai huutokauppatarkkailijan sekä niiden puolesta tai lukuun toimivien henkilöiden hallinnollista rasitusta. Sähköisten muotojen ansiosta sisäpiiriluettelon tiedot voitaisiin pitää luottamuksellisina, ja unionin lainsäädännössä vahvistettuja henkilötietojen käsittelyä ja siirtoa koskevia sääntöjä voitaisiin noudattaa.

(9) Pk-yritysten kasvumarkkinoilla toimivat liikkeeseenlaskijat on kuitenkin vapautettu sisäpiiriluettelojen laatimisesta ja ajan tasalla pitämisestä, eli ne voivat tuottaa ja säilyttää tällaisia tietoja muussa kuin sähköisessä muodossa, jota tässä asetuksessa vaaditaan muilta liikkeeseenlaskijoilta; siksi pk-yritysten kasvumarkkinoilla toimivia liikkeeseenlaskijoita ei saisi velvoittaa käyttämään sähköistä muotoa, kun ne toimittavat sisäpiiriluetteloja toimivaltaisille viranomaisille. Vastaavasti on asianmukaista olla vaatimatta tiettyjen henkilötietojen toimittamista, jos tällaiset tiedot eivät ole kyseisten liikkeeseenlaskijoiden saatavilla ajankohtana, jona sisäpiiriluetteloa pyydetään. Sisäpiiriluettelot olisi joka tapauksessa toimitettava tavalla, jolla varmistetaan tietojen kattavuus, luottamuksellisuus ja oikeellisuus.

(10) Tämä asetus perustuu teknisten täytäntöönpanostandardien luonnoksiin, jotka Euroopan arvopaperimarkkinaviranomainen on toimittanut komissiolle.

(11) Euroopan arvopaperimarkkinaviranomainen on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä.

(12) Rahoitusmarkkinoiden sujuvan toiminnan varmistamiseksi on tarpeen, että tämä asetus tulee voimaan kiireellisesti ja että tässä asetuksessa annettuja säännöksiä sovelletaan samasta päivämäärästä lähtien kuin asetuksessa (EU) N:o 596/2014 annettuja säännöksiä,

ON HYVÄKSYNYT TÄMÄN ASETUKSEN:

1 artikla

Määritelmät

Tässä asetuksessa tarkoitetaan

’sähköisillä välineillä’ tietoja sähköisesti käsitteleviä (mukaan luettuna digitaalinen pakkaaminen), tallentavia ja siirtäviä laitteita, jotka käyttävät kaapeleita, radioaaltoja, optisia tekniikoita tai muita elektromagneettisia välineitä.

2 artikla

Sisäpiiriluettelon laatimis- ja päivittämismuoto

1. Liikkeeseenlaskijoiden, päästöoikeuksien markkinoilla toimivien markkinaosapuolten, huutokauppapaikkojen, huutokaupanpitäjien ja huutokauppatarkkailijan tai niiden puolesta tai lukuun toimivien henkilöiden on varmistettava, että niiden sisäpiiriluettelo on jaettu erillisiin osioihin, jotka liittyvät erityyppisiin sisäpiiritietoihin. Sisäpiiriluetteloon on lisättävä uusia osioita, kun havaitaan uutta asetuksen (EU) N:o 596/2014 7 artiklan mukaista sisäpiiritietoa.

Sisäpiiriluettelon kussakin osiossa on oltava ainoastaan sellaisia henkilöitä koskevia tietoja, joilla on pääsy kyseiseen osioon liittyviin sisäpiiritietoihin.

2. Edellä 1 kohdassa tarkoitetut henkilöt voivat lisätä sisäpiiriluetteloonsa täydennysosion, joka sisältää tiedot sellaisista henkilöistä, joilla on jatkuvasti pääsy kaikkiin sisäpiiritietoihin, jäljempänä ’pysyvät sisäpiiriläiset’.

Pysyviä sisäpiiriläisiä koskevia tietoja, jotka sisältyvät ensimmäisessä alakohdassa mainittuun täydennysosioon, ei saa sisällyttää 1 kohdassa tarkoitettuihin sisäpiiriluettelon muihin osioihin.

3. Edellä 1 kohdassa tarkoitettujen henkilöiden on laadittava sisäpiiriluettelo ja pidettävä se ajan tasalla sähköisessä muodossa liitteessä I olevan mallin 1 mukaisesti.

Jos sisäpiiriluettelo sisältää 2 kohdassa tarkoitetun täydennysosion, 1 kohdassa tarkoitettujen henkilöiden on laadittava kyseinen osio ja pidettävä se ajan tasalla sähköisessä muodossa liitteessä I olevan mallin 2 mukaisesti.

4. Edellä 3 kohdassa tarkoitetuilla sähköisillä muodoilla on aina varmistettava

a) sisäpiiriluettelon sisältämien tietojen luottamuksellisuus huolehtimalla siitä, että sisäpiiriluetteloon pääsy rajoitetaan selkeästi yksilöityihin henkilöihin, jotka kuuluvat kyseisen liikkeeseenlaskijan, päästöoikeuksien markkinoilla toimivan markkinaosapuolen, huutokauppapaikan, huutokaupanpitäjän ja huutokauppatarkkailijan tai niiden puolesta tai lukuun toimivien henkilöiden piiriin ja jotka tarvitsevat tämän pääsyn tehtävänsä tai asemansa luonteen vuoksi;

b) sisäpiiriluettelon sisältämien tietojen oikeellisuus;

c) pääsy sisäpiiriluettelon aiempiin versioihin ja niiden hakeminen.

5. Edellä 3 kohdassa tarkoitettu sisäpiiriluettelo on toimitettava käyttämällä toimivaltaisen viranomaisen määrittämiä sähköisiä välineitä. Toimivaltaiset viranomaiset julkaisevat verkkosivustollaan sähköiset välineet, joita on käytettävä. Sähköisten välineiden avulla varmistetaan, että tietojen kattavuus, oikeellisuus ja luottamuksellisuus säilytetään tiedonsiirron aikana.

3 artikla

Pk-yritysten kasvumarkkinoilla toimivat liikkeeseenlaskijat

Sovellettaessa asetuksen (EU) N:o 596/2014 18 artiklan 6 kohdan b alakohtaa liikkeeseenlaskijan, jonka rahoitusvälineet on otettu kaupankäynnin kohteeksi pk-yritysten kasvumarkkinoilla, on toimitettava toimivaltaiselle viranomaiselle tämän pyynnöstä liitteessä II olevan mallin mukainen sisäpiiriluettelo sellaisessa muodossa, jolla varmistetaan, että tietojen kattavuus, oikeellisuus ja luottamuksellisuus säilytetään tiedonsiirron aikana.

4 artikla

Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 3 päivästä heinäkuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä maaliskuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 1.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

LIITE I MALLI 1 Sisäpiiriluettelo: osio, joka koskee [sopimuskohtaisen tai tapahtumaperusteisen sisäpiiritiedon nimi] Päivämäärä ja kellonaika (jona tämä sisäpiiriluettelon osio on luotu eli jona tämä sisäpiiritieto on yksilöity): [ vvvv-kk-pp; hh:mm UTC (koordinoitu yleisaika) ] Päivämäärä ja kellonaika (viimeisin päivitys): [ vvvv-kk-pp, hh:mm UTC (koordinoitu yleisaika) ] Päivämäärä, jona lähetetty toimivaltaiselle viranomaiselle [ vvvv-kk-pp ] Sisäpiiriläisen etunimi (-nimet) Sisäpiiriläisen sukunimi (-nimet) Sisäpiiriläisen syntymäsukunimi (-nimet) (jos eri) Työpaikan puhelinnumero (-numerot) (ohivalinta- ja matkapuhelinnumerot) Yrityksen nimi ja osoite Tehtävä ja syy, miksi sisäpiiriläinen Pääsy saatu (päivämäärä ja kellonaika, jona henkilö on saanut pääsyn sisäpiiritietoon) Pääsy päättynyt (päivämäärä ja kellonaika, jona henkilön pääsy sisäpiiritietoon on päättynyt) Syntymäaika Kansallinen henkilötunnus (tapauksen mukaan) Henkilökohtaiset puhelinnumerot (kotinumero ja henkilökohtainen matkapuhelinnumero) Täydellinen kotiosoite: katuosoite ja numero; paikkakunta; postinumero; maa) [Teksti] [Teksti] [Teksti] [Numerot (ilman välejä)] [Liikkeeseenlaskijan / päästöoikeuksien markkinoilla toimivan markkinaosapuolen / huutokauppapaikan / huutokauppatarkkailijan tai sisäpiirin kolmannen osapuolen osoite] [Teksti, jossa kuvataan rooli, tehtävä ja luettelossa olemisen peruste] [vvvv-kk-pp, hh:mm UTC] [vvvv-kk-pp, hh:mm UTC] [vvvv-kk-pp] [Numero ja/tai teksti] [Numerot (ilman välejä)] [Teksti: sisäpiiriläisen tarkka henkilökohtainen osoite — katuosoite ja numero — paikkakunta — postinumero — maa] MALLI 2 Sisäpiiriluettelon pysyviä sisäpiiriläisiä koskeva osio Päivämäärä ja kellonaika (jona pysyviä sisäpiiriläisiä koskeva osio on luotu) [ vvvv-kk-pp, hh:mm UTC (koordinoitu yleisaika) ] Päivämäärä ja kellonaika (viimeisin päivitys): [ vvvv-kk-pp, hh:mm UTC (koordinoitu yleisaika) ] Päivämäärä, jona lähetetty toimivaltaiselle viranomaiselle [ vvvv-kk-pp ] Sisäpiiriläisen etunimi (-nimet) Sisäpiiriläisen sukunimi (-nimet) Sisäpiiriläisen syntymäsukunimi (-nimet) (jos eri) Työpaikan puhelinnumero (-numerot) (ohivalinta- ja matkapuhelinnumerot) Yrityksen nimi ja osoite Tehtävä ja syy, miksi sisäpiiriläinen Lisätty (päivämäärä ja kellonaika, jona henkilö on lisätty pysyviä sisäpiiriläisiä koskevaan osioon) Syntymäaika Kansallinen henkilötunnus (tapauksen mukaan) Henkilökohtaiset puhelinnumerot (kotinumero ja henkilökohtainen matkapuhelinnumero) Täydellinen kotiosoite katuosoite ja numero; paikkakunta; postinumero; maa) [Teksti] [Teksti] [Teksti] [Numerot (ilman välejä)] [Liikkeeseenlaskijan / päästöoikeuksien markkinoilla toimivan markkinaosapuolen / huutokauppapaikan / huutokauppatarkkailijan tai sisäpiirin kolmannen osapuolen osoite] [Teksti, jossa kuvataan rooli, tehtävä ja luettelossa olemisen peruste] [vvvv-kk-pp, hh:mm UTC] [vvvv-kk-pp] [Numero ja/tai teksti] [Numerot (ilman välejä)] [Teksti] [Teksti: sisäpiiriläisen tarkka henkilökohtainen osoite — katuosoite ja numero — paikkakunta — postinumero — maa]